ประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สธ. 36/2561 เรื่อง การจัดการและจัดเก็บข้อมูลที่เกี่ยวข้องกับการประกอบธุรกิจสินทรัพย์ดิจิทัล

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สลธ. ๓๖/๒๕๖๑
เรื่อง
การจัดการและจัดเก็บข้อมูลที่เกี่ยวข้องกับ
การประกอบธุรกิจสินทรัพย์ดิจิทัล[๑]
 

อาศัยอำนาจตามความในข้อ
๓ (๑) ประกอบกับข้อ ๙ (๘) และข้อ ๑๑ แห่งประกาศคณะกรรมการกำกับหลักทรัพย์และตลาดหลักทรัพย์
ที่ กธ. ๑๙/๒๕๖๑ เรื่อง หลักเกณฑ์ เงื่อนไขและวิธีการประกอบธุรกิจสินทรัพย์ดิจิทัล
ลงวันที่ ๓ กรกฎาคม พ.ศ. ๒๕๖๑ สำนักงาน ก.ล.ต. ออกประกาศไว้ ดังต่อไปนี้

ข้อ ๑ ผู้ประกอบธุรกิจสินทรัพย์ดิจิทัลต้องจัดเก็บข้อมูล
เอกสารหรือหลักฐานที่เกี่ยวข้องกับการประกอบธุรกิจสินทรัพย์ดิจิทัลโดยให้จัดเก็บตามระยะเวลาดังต่อไปนี้
เว้นแต่มีหลักเกณฑ์กำหนดไว้เป็นการเฉพาะในประกาศอื่น
(๑)
หลักฐานประกอบการพิจารณาคำขอเปิดบัญชีและการทำสัญญากับลูกค้า
การตรวจสอบตัวตนที่แท้จริงของลูกค้า ผู้รับประโยชน์ที่แท้จริง และผู้มีอำนาจควบคุมของลูกค้า
หลักฐานเกี่ยวกับฐานะทางการเงินและความสามารถในการชำระหนี้ของลูกค้า
วัตถุประสงค์การลงทุน
ระดับความรู้ความเข้าใจและประสบการณ์เกี่ยวกับการลงทุนของลูกค้า
รวมทั้งหลักฐานที่เกี่ยวกับการปรับปรุงหรือทบทวนข้อมูลดังกล่าว
ผู้ประกอบธุรกิจสินทรัพย์ดิจิทัลต้องจัดเก็บไว้อย่างน้อยเป็นระยะเวลา ๕ ปี
นับแต่วันที่มีการปิดบัญชีหรือเลิกสัญญากับลูกค้า
โดยต้องจัดเก็บในลักษณะที่พร้อมให้สำนักงาน ก.ล.ต. เรียกดูหรือตรวจสอบได้ทันที
(๒)
หลักฐานที่เกี่ยวข้องกับการซื้อ ขาย หรือแลกเปลี่ยนสินทรัพย์ดิจิทัล
ผู้ประกอบธุรกิจสินทรัพย์ดิจิทัลต้องจัดเก็บไว้อย่างน้อยเป็นระยะเวลา ๕ ปีนับแต่วันที่มีการซื้อ
ขาย หรือแลกเปลี่ยน โดยในระยะเวลา ๒ ปีแรกต้องจัดเก็บในลักษณะที่พร้อมให้สำนักงาน
ก.ล.ต. เรียกดูหรือตรวจสอบได้ทันที
(๓)
รายงานหรือบทความการวิเคราะห์การลงทุน ผู้ประกอบธุรกิจสินทรัพย์ดิจิทัลต้องจัดเก็บไว้อย่างน้อยเป็นระยะเวลา
๒ ปีนับแต่วันที่เผยแพร่รายงานหรือบทความการวิเคราะห์ดังกล่าวให้แก่ลูกค้าโดยจัดเก็บไว้ในลักษณะที่พร้อมให้สำนักงาน
ก.ล.ต. เรียกดูหรือตรวจสอบได้ทันที
(๔) บันทึกการให้คำแนะนำ
การรับคำสั่งซื้อ ขาย หรือแลกเปลี่ยนสินทรัพย์ดิจิทัลและการเจรจาตกลงเกี่ยวกับการลงทุนในสินทรัพย์ดิจิทัลกับลูกค้า
ผู้ประกอบธุรกิจสินทรัพย์ดิจิทัลต้องจัดเก็บไว้อย่างน้อยเป็นระยะเวลา ๓
เดือนนับแต่วันที่ให้คำแนะนำ วันที่ได้รับคำสั่งซื้อ ขายหรือแลกเปลี่ยนหรือวันที่เจรจาตกลง
ในกรณีที่การให้คำแนะนำ
การรับคำสั่งซื้อ ขาย หรือแลกเปลี่ยนสินทรัพย์ดิจิทัล
หรือการเจรจาตกลงเกี่ยวกับการลงทุนในสินทรัพย์ดิจิทัลกับลูกค้าได้กระทำทางโทรศัพท์หรือทางอิเล็กทรอนิกส์
ผู้ประกอบธุรกิจสินทรัพย์ดิจิทัลต้องจัดเก็บในรูปแบบของเทปบันทึกเสียงหรือสิ่งบันทึกข้อมูลอิเล็กทรอนิกส์ตามระยะเวลาที่กำหนดไว้ในวรรคหนึ่ง
เมื่อมีข้อร้องเรียนเกี่ยวกับการให้คำแนะนำ
การรับคำสั่งซื้อ
ขายหรือแลกเปลี่ยนสินทรัพย์ดิจิทัลหรือการเจรจาตกลงเกี่ยวกับการลงทุนในสินทรัพย์ดิจิทัลกับลูกค้า
และการดำเนินการกับข้อร้องเรียนยังไม่แล้วเสร็จภายในระยะเวลาตามวรรคหนึ่ง
ให้ผู้ประกอบธุรกิจสินทรัพย์ดิจิทัลจัดเก็บบันทึกเกี่ยวกับการดำเนินการดังกล่าวไว้ต่อไปจนกว่าการดำเนินการกับข้อร้องเรียนจะแล้วเสร็จ

ข้อ ๒ ประกาศนี้ให้ใช้บังคับตั้งแต่วันที่ ๒๐ กรกฎาคม
พ.ศ. ๒๕๖๑ เป็นต้นไป


ประกาศ ณ วันที่ ๑๑ กรกฎาคม พ.ศ.
๒๕๖๑
รพี สุจริตกุล
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์












ปวันวิทย์/จัดทำ
๓ กันยายน
๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๗๓ ง/หน้า ๘/๑๙ กรกฎาคม ๒๕๖๑